**Тема:** **Тик шулай ҙа, донъя, гүзәл донъя, һине һөйөп танһыҡ ҡанманы...**

 **Маҡсат:** Зәйнәб Биишеваның тормош юлы менән таныштырыу, яҙыусының ижадына ҡыҙыҡһыныу уятыу һәм хөрмәт тәрбиәләү.

**Йыһазлау:** З. Биишеваның портреты,уның тормош юлын сағылдырған стенд, китаптары күргәҙмәһе, гәзит-журнал материалдары, фотографиялар, презентация, шиғыр юлдары яҙылған плакаттар.

Ут яҡтыһы Зәйнәб Биишеваның фотоһына төшә. Сәхнә артында уның шиғыры яңғырай:

Әсеһен дә күрҙем, сөсөһөн дә,

Үкенесем ерҙә ҡалманы.

Тик шулай ҙа, донъя, гүзәл донъя,

Һине һөйөп танһыҡ ҡанманы.

Дөрөҫ, шәхесем өсөн был донъяға

Ҡомһоҙланып йәбешеп торманым.

Аҙырак биреп, күберәк алайым тип,

Татлы һүҙҙән тоҙаҡ ҡорманым.

Ҡырыҫ булды минең барыр юлдар,

Наҙлы сөсөлөктәр тойманым.

Шуға, ахыры, донъя, һине күреп,

Һине һөйөп һис тә туйманым.

Йәшәр инем тағы ярты быуат,

Эшләр инем тағы бер дулап.

Йөкләр инем тау-таш ауырлығын,

Күтәргәнсә йөрәк , көс-ҡеүәт.

Йәшәү — хеҙмәт, көрәш, үҫеш бит ул,

Унан башҡа тормош юҡ миңә.

Ҡул ҡаушырып түрҙә ултырырға

Килмәнем бит, донъя, мин һиңә.

1-се алып барыусы:

Эйе, әҙибә был донъяла бер минут ҡына ҡул ҡаушырып ултырмағандыр. Тормош йөгөн тартыу менән бер рәттән, Зәйнәп Биишева беҙгә үҙенең күңел үрҙәрен, аҡыл ҡеүәһен, хыялдарын сағылдырған һоҡланғыс мираҫ әҫәрҙәрен ҡалдырҙы. Тауҙай оло хеҙмәте, ҡаялай ныҡ рухы, Иҙелдәй киң күңеле төп халҡына хеҙмәт итте һәм итә лә. Бөйөк әҙибәнең китаптары тағы-тағы баҫылырға, йәш быуынды туған тел моңо менән байытырға, тыуған ер тарихы менән рухландырырға тейеш. Ул әйткәндәрҙең күбеһе тормопгка ашты. Донъя алға бара. Йәшәү дауам итә...

Таҡтала 3-сө, 4-се слайдтар ҡуйыла. Унда йәмле Еҙем буйҙары

1-се уҡыусы

Донъя йөгөн һирпеп ташлап булһа,

Ҡайтыр инем тыуған яғыма.

Йырлар инем баҫып Оло Эйектең

Суҡ тирәктәр үҫкән ярына

Ҡайтыр инем, һөйөнөп ҡайтыр инем

Тыуып үҫкән нурлы яғыма.

Йырлар инем баҫып Оло Эйектең

Бөҙрә талдар үҫкән ярына.

Донъя йөгөн ситкә ырғытһам да,

Йылдар йөгө ята иңемдә.

Ҡайтып булмай...әммә ут-йөрәгем-

Мәңгелеккә тыуған еремдә.

2-се алып барыусы.

 Зәйнәб Биишева егерменсе быуат башында, бынан йөҙ ҙә ун ике йыл әүәл, Оло Эйек йылғаһы буйында ятҡан Туйөмбәт-Байулы ауылы мөғәллим мулла Төхфәтулла улы Бейешев ғаиләһендә донъяға килә. Йәш ярым тулғанда әсәһе вафат була. Туғыҙ йәшендә атаһы ла донъянан китә. Йәшәү өсөн ысын мәғәнәһендә көрәш башлана. Халҡы ни күрә, шуны күргән, үҙе күтәргән, үҙен үҙе уҡытҡан, үҙен үҙе тәрбиәләгән дәһшәтле быуаттың бөтә ҡазаһын-назаһын башынан кисергән ул.

1-се алып барыусы.

Зирәк ҡыҙ бәләкәй саҡтан белемгә ынтылып үҫә. Әммә тормош ауырлығы арҡаһында 4-се класты фәҡәт 1924 йылда ғына тамамлай. Мәктәп йылдарында ул шиғырҙар яҙа башлай. Шул йылдың йәйендә Зәйнәб Абдулла ҡыҙы Ырымбур өлкәһенең Ташлы ауылына әҙерлек курсында, аҙаҡтан Ырымбурҙа Башҡорт педагогия техникумында уҡый. Уҡыу йылдарында ул әҙәбиәт менән ныҡлап ҡыҙыҡһына башлай, техникумда сығарылған «Йәш быуын» журналына материалдар йыя, мәҡәләләр яҙа, онотолоп китеп китаптар уҡый.

5- се слайд ҡуйыла

2-се алып барыусы. Яҙыусының оло ижадҡа сығыу юлы алы 30-сы йылда донъя күргән тәүге хикәйәһе менән башлана. «Гөрләүектәр араһында» исемле тәүге хикәйәһен Зәйнәб Биишева 1927 йылда Өфөгә, Яҙыусылар берлеге органы булған «Сәсән» журналына ебәрә һәм1930 йылда «Сәсән» урынына сыға башлаған «Октябрь» журналында был хикәйә баҫылып сыға. «Гөрләүектәр араһында» ­-йәш яҙыусының матбуғатта сыҡҡан тәүге әҫәре. Уның кәмселектәре булыу менән бер рәттән, үҙенсәлекле яҡтары ла күҙгә ташлана: беренсенән, «лирик башланғыс» бик көслө, күп урында романтик һүрәтләүҙәр өҫтөнлөк ала; икенсенән, әҫәргә халыҡ легендаһы килеп инә; өсөнсөнән, тәбиғәт, пейзаж күренештәре оҫта ғына тасуирланыу таба.

2-се алып барыусы.

Педагогия техникумын тамамлағандан һуң, 1920-1931йылдарҙа ул Баймаҡ районының тәүҙә Билал, аҙаҡ Темәс ауылында уҡытыусы булып эшләй. 1931йылда Зәйнәб Биишева Өфөлә уҡытыусыларҙың белемен күтәреү курстарында уҡый, шунан ВЛКСМ өлкә комитеты һәм Башнаркомпрос тарафынан Башкортостан китап нәшриәтенә эшкә ҡалдырыла

 Тормошҡа сыҡҡас, Зәйнәб Биишева иптәше Ғәзиз Әминев менән 1934-1938 йылда Мәсетле МТС-ының политбүлегендә «Ударсы», Салауат районының «Большевистик колхозға» исемле гәзиттәрен ойоштора һәм артабан уларҙың эшен яйға һалыуҙа туранан-тура ҡатнаша. Матур ғаиләлә бер –бер артлы өс ул тыуа: Тельман, Юлай, Дарвин. Ғәзиз ағай менән парлашып, йәштәрсә дәртләнеп дача төҙөйҙәр, баҡсаға емеш-еләк ағастары ултырталар, йәшелсә үҫтерәләр, умарта тергеҙәләр. Ғәзиз ағай өйө эргәһенә Дим буйынан алып килеп миләш ултырта. Ул тиҙ үк үҫеп китеп, көҙөн ялҡын һымаҡ емештәре менән балҡып ултырыр ине. Ғәзиз ағай үлгәс, Зәйнәб апай бик болоҡһой, байтаҡ шиғырҙарын уға бағышлай . Шулар араһынан «Миләш» тигән шиғырын уға бағышлаған.

Беҙ үҫтергән миләш

Һаман бөҙрә, көләс.

Япраҡ яра, япраҡ,

Яҙ еткәс.

Аңламайым һис-һис:

Япраҡ яра нисек,

Ни йәм таба,

Ни йәм — һин киткәс ?

Уҡыусы ҡыҙ «Миләш» йырын башҡара.

6-сы, 7 –се, 8-се слайдтар күрһәтелә

1-се алып барыусы

Ер ҡуйынынан һиҙҙермәй генә өҫкә тишеп сыҡҡан күҙле шишмә нисек әкренләп йылғаға бара, унан мул һыулы оло даръяға әүерелә, Зәйнәб апай Биишеваның да ижады ана шулай йылдан- йыл ҡеүәтләнә,уҡымлы була бара,меңәрләгән уҡыусылар күңеленә яңынан-яңы юлдар ярып, халыҡтарҙың хаҡлы ихтирамын яулап алды.

2-се алып барыусы.

 Башта ул уҡыусыға балалар яҙыусыһы булып танылды, романтик рухлы хикәйә һәм хикәйәттәр, шиғырҙар һәм ғибрәтле хикәйәттәр яҙҙы. Һуңыраҡ «Дуҫ булайыҡ», «Көнһылыу», «Гөлъямал», «Сәйер кеше», «Уйҙар, уйҙар...» һымаҡ үткер даусыл рухлы, заманы өсөн бик ваҡытлы, мөһим повестар яҙҙы.

9-сы, 10-сы слайдтар күрһәтелә

1-се алып барыусы .

Зәйнәб апайҙың ижады нисек кенә күп яҡлы, төрлө жанрлы булмаһын, уның иң кин билдәле ижад ҡаҙанышы булып, әлбиттә, «Яҡтыға» трилогияһы тора. «Кәмһетелгәндәр», «Оло Эйек буйында», «Емеш» романдары — Зәйнәб апайҙың уларға тиклемге бөтә ижадында туплана, нығый, баҙыҡлана килгән яҙыусы оҫталығының яңы бейеклеккә күтәрелеүе, оло ижад ҡаһарманлығы, улай ғына ла түгел, милли әҙәбиәтебеҙҙең алтын бағаналары.

11-сы слайд күрһәтелә

2-се алып барыусы.

Башҡорт теле ата-бабаларыбыҙҙан үлемһеҙ бүләк, иң изге аманат булып ҡалған. Ата- бабаларыбыҙҙың ошо ҡомартҡыһын- телебеҙҙе һаҡлай алһаҡ, халҡыбыҙ ҙа йәшәйәсәк. Шуға ла беҙгә халҡыбыҙҙы, телебеҙҙе юҡҡа сығарыусы түгел, ә уның киләсәген, именлеген һаҡлап ҡалыусы быуын булып ҡалырға кәрәк. Донъяла һәр кешегә үҙ теле яҡын һәм ҡәҙерлелер, тип уйлайым. Мин үҙ туған телемде бик ныҡ яратам.Уның менән сикһеҙ ғорурланып йәшәйем. Минең туған  телем  нурлы  ҡояш  һымаҡ  бөтә  донъяға яҡтылыҡ, йылылыҡ  тарата. Үҙемдең яғымлы, бөйөк , бай, башҡорт телен бер ҡасан да сит телдәргә алмаштырмаясаҡмын. Зәйнәб Биишева ла башҡорт телен бик яратҡан. Уның телгә булған һөйөүен, уның менән ғорурланыуын ошо шиғыр юлдарында күрәбеҙ.

1-сеуҡыусы.

Моң шишмәһе һандуғастай йырсы ла һин,

Һығылма бил тал сыбыҡтай нәфис тә һин,

Аллы-гөллө гөл-сәскәләй наҙлы ла һин,

Эй, илһамлы, эй, хөрмәтле башҡорт теле!

2-се уҡыусы.

Күгәреп яткан Уралыңдай бай, йомарт һин,

Серле ҡамыш ҡурайындай ҡарт, олпат һин,

Күпте күргән сәсәнеңдәй, йор, зирәк һин,

Эй, һөйөклө, эй, ҡәҙерле башҡорт теле!

3-сө уҡыусы.

Диңгеҙҙәргә тиңләмәйем — тәрәнһең һин,

Айға-көнгә тиңләмәйем — гүзәлһең һин,

Ҡаяларға тиңләмәйем — бөйөкһөң һин,

Эй, хикмәтле, мәрхәмәтле башҡорт теле!

4-се уҡыусы.

Күп быуаттар һин йырланың ҡурай моңон,

Күп быуаттар һин йырланың яугир юлын.

Инде азат. Шат. Йырлайһың еңеү йырын,

Эй, бәхетле, эй, ҡәҙерле башҡорт теле!

“Туған тел” йыры башҡарыла. З. Биишева һүҙҙәре, А. Ҡобағошов көйө

1-се уҡыусы

**Бөйөклөк**

Бөйөклөк ул туй бүләге түгел,

Дан, дәрәжә түгел бөйөклөк.

Ярап, һорап алып булмай уны,

Бик-бик теләһәң дә, һөйөклөм!

Тәхет түгел — нәҫел-нәсәп аша

Улдан улға күсмәй бөйөклөк.

Әүеш-тәүеш итеп ҡулдан ҡулға

Күсереп тә булмай ул йөктө.

Бөйөклөктө раҫлап алып булмай

Ҡорал көсө менән, үс менән.

Ысын бөйөклөктәр яуланалар

Оло йөрәк, изге эш менән.

«Һөнәрсе менән “йрәнсек» әҫәренән өҙөктө сәхнәләштереү

12-се слайд ҡуйыла

2-се уҡыусы

Яҡшымын, тип күкрәк ҡағып сыҡма,

Халыҡ үҙе күрер, баһалар.

Тере саҡта күҙҙе буяусыға

Ҡаты була үлгәс язалар.

Нәфрәтләнеп, исемеңде телгә

Алыуҙары бар бит бер заман.

Тере саҡта булһа — әле бер хәл.

Үлгәс хурлаһалар — бик яман

Ниңә буш һүҙ? Бул һин ысын кеше,

Тура һүҙле, изге күңелле.

Шуны бел һин, түбән йән булғансы,

Кеше булыу — үҙе бөйөклөк.

Ут Зәйнәб Биишева фотоһына төшә. Талғын ғына моңло көй аҫтында сәхнә артында ошо шиғыр юлдары уҡыла.

13-сө слайд ҡуйыла

**Үтеп барам...**

Үтеп барам...

Ерем артта ҡала...

Мин йотлоғоп уға ҡарайым.

Ҡарайым да үткән йылдарымды,

Килер көндәремде һанайым.

Үткән йылдар, күк томанға сумып,

Алыҫ ҡалған ҡая тау кеүек.

Килер көндәр аяу белмәй елгән

Ғәрәсәтле, хәтәр яу кеүек.

Үтеп барам...

Ҡала күкшел тауҙар,

Зәңгәр күлдәр, сәскә болондар,

Мин яраткан кәзә бәрәстәре,

Йомро тояҡ зифа ҡолондар.

Моңһоу бала саҡтың йән дуҫтары —

Ҡаҙ бәпкәләре лә ҡалды инде.

Уларҙың да һары мамыҡтарын

Аҡ ҡаурыйҙар баҫып алды инде.

Барыһы ҡалды...

Ҡалды Оло Эйек —

Зарлы, моңло, нурлы бишегем.

Ошо бишек аша мин тәү тапҡыр

Асып индем донъя ишеген.

Үтеп барам...

Күк Уралым, Һаҡмар, Яйыҡтарым,

Ниңә шулай бөгөн бойоҡ һеҙ?!

 Бойоҡмағыҙ, һеҙ — мәңгелек асылы!

Һеҙ үлемһеҙ, гүзәл, бөйөк һеҙ!

Үтеп барам...

Талған күҙҙәремдән

Әллә ысыҡ, әллә йәш тама.

Кисер, ерем, минән һиңә бары

Әсе тир һәм ҡайнар йәш ҡала...

Мин белмәйем: ҡәнәғәтме Ерем?

Ҡәнәғәтме, халҡым, дуҫтарым?

Тик ышанам, бушҡа йәшәнең тип

Әйтә алмаҫ хатта дошманым!

Мин рухымдың аҫыл хазинаһын

Илем, һиңә биреп ҡалдырҙым.

Беләгемде тик бер һинең өсөн,

Һинең өсөн генә талдырҙым.

1-се алып барыусы. Ул һөйләгәндә,13-18- се слайдтар күрһәтелә

 Йөрәк тетрәндерерлек был шиғри уйланыуға, илең, халҡың алдындағы яуап тотоуға беҙ, һеҙҙең яратҡан бөтә уҡыусыларығыҙ, бөгөн бер тауыштан: «Ҡәнәғәт, ерең, Зәйнәб апай, халҡың, уҡыусыларың да ҡәнәғәт», — тип әйтәбеҙ!

Оло рәхмәт һеҙгә, ысын мәғәнәһендә халыҡ яҙыусыһы! Халҡың ҙурлай икән — бынан да ҙур бәхеттең булыуы мөмкинме?!

Йәшәү бәхете-күңел сафлыҡта,

Йәшәү бәхете- дуҫлыҡ, хаҡлыҡта.

Йәшәү бәхете- илең, халҡың өсөн

Хеҙмәт аша тыуған шатлыҡта.

 19-сы слайд ҡуйыла